Cappelluccia
A cappelluccia (o cappidduccia) hè un acellu chì face parte di a famiglia di i Paridae.

Descrizzione
A cappelluccia hè longa circa 15 cm, incù un'apertura alare di 22-25 cm. Prisenta un piumaghju virdicciu annantu à u spinu, incù coda è ale grisge turchinicce. U capu è a gola sò di culore neru luccicu, incù i buccelli bianchi. U pettu giallu hè attravirsatu in modu longitudinale da una striscia nera verticale da a gola à l'addome chì, ind'è i masci, hè appena più larga.

A cappelluccia si scontra in Europa è in u Nordu di l'Africa.

Ove

A cappelluccia face dui cuvate (da 5 à 12 ove)  l'annu: d'aprile è di maghju, è po di ghjugnu o di lugliu. L'ove di a cappelluccia sò lisce, d'aspettu biancu cun piccule tacche rosse. Sò cuvate da e femmine durente circa 15 ghjorni.

Cantu
U so cantu hè variu è meludiosu, audibile da mezu ghjinnaghju à ghjugnu. Si cumpone per u più da 2-3 sillabe ripetute. Ùn hè micca raru ch'è a cappelluccia imiti l'altri acelli in u so cantu.

In Corsica 
A cappelluccia hè cumuna è presente tuttu l'annu in Corsica.

Lessicu
U nome di a cappelluccia vene da u fattu chì in capu pare ch'ella appii un cappellu. Hè ancu chjamata a  scappelluccetta, a scappelluccia o a ciattola capiniella. Per ùn fà micca cunfusione cù a cappellina, basta à pensà chì a cappellina hè capiturchina. A capelluccia hè ancu chjamata a scherzicabugna o a scherzabugna.

Note

Bibliugrafia 
 Jean-Claude Thibault, L'acelli di Corsica, PNRC, 1983 (in francese)
 Saveriu Versini, Parolle di Corsica, 2001, DCL

Ligami 
 Ghjuvan Petru Battestini, L'acelli, Adecec, 1982

Da vede dinù 
 aceddi di Corsica

Paridae
Avifauna di Corsica